CELEX: 32016D0120
Language: lv
Date: 2016-01-28 00:00:00
Title: Komisijas Īstenošanas lēmums (ES) 2016/120 (2016. gada 28. janvāris) par atsaukšanos publiskajā iepirkumā uz paplašināmās komerciālo pārskatu valodas (XBRL) 2.1. versiju (Dokuments attiecas uz EEZ)

29.1.2016   
            
            
               LV
            
            
               Eiropas Savienības Oficiālais Vēstnesis
            
            
               L 23/77
            
         KOMISIJAS ĪSTENOŠANAS LĒMUMS (ES) 2016/120
   (2016. gada 28. janvāris)
   par atsaukšanos publiskajā iepirkumā uz paplašināmās komerciālo pārskatu valodas (XBRL) 2.1. versiju
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 25. oktobra Regulu (ES) Nr. 1025/2012 par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (1), un jo īpaši tās 13. panta 1. punktu,
   pēc apspriešanās Eiropas daudzpusējā ieinteresēto personu forumā par IKT standartizāciju un ar nozares ekspertiem,
   tā kā:
   
               (1)
            
            
               Komisijas paziņojumā “Eiropa 2020 – stratēģija gudrai, ilgtspējīgai un integrējošai izaugsmei” noteikts, ka standartizācijai ir svarīga nozīme stratēģijas “Eiropa 2020” atbalstīšanā (2). Vairākās stratēģijas “Eiropa 2020” pamatiniciatīvās uzsvērts, ka produktu un pakalpojumu saderības un sadarbspējas nodrošināšanā, tehnikas attīstības veicināšanā un inovācijas sekmēšanā liela nozīme ir brīvprātīgai standartizācijai ražojumu vai pakalpojumu tirgos.
            
         
               (2)
            
            
               Komisijas paziņojumā “Gada izaugsmes pētījums par 2015. gadu” (3) akcentēts, ka digitālā vienotā tirgus pabeigšana ir svarīga Eiropas Savienības prioritāte. Paziņojumā “Digitālā vienotā tirgus stratēģija Eiropai” (4) Komisija uzsvērusi, cik liela ir standartizācijas un sadarbspējas nozīme, radot Eiropas digitālo ekonomiku ar ilgtermiņa izaugsmes potenciālu.
            
         
               (3)
            
            
               Bez standartizācijas digitālajā sabiedrībā nav iespējams nodrošināt ierīču, lietojumprogrammu, datu repozitoriju, pakalpojumu un tīklu sadarbspēju. Komisijas paziņojumā “Eiropas standartu stratēģisks redzējums: virzības mērķis – līdz 2020. gadam sekmēt un paātrināt ilgtspējīgu Eiropas ekonomikas izaugsmi” (5) atzīts, ka informācijas un komunikācijas tehnoloģiju (IKT) standartizācijas process ir visai specifisks, proti, IKT risinājumus, lietojumus un pakalpojumus bieži izstrādā pasaules mēroga IKT forumi un konsorciji, un tie arī izvirzījušies par vadošajām IKT standartu izstrādes organizācijām.
            
         
               (4)
            
            
               Regulas (ES) Nr. 1025/2012 mērķis ir Eiropas standartizācijas sistēmas modernizācija un uzlabošana. Tās izveidotā sistēma ļauj Komisijai pieņemt lēmumu noteikt visnozīmīgākās un izplatītākās IKT tehniskās specifikācijas, kuras izdevušas organizācijas, kas nav Eiropas, starptautiskās vai nacionālās standartizācijas organizācijas. Iespēja izmantot visu IKT tehnisko specifikāciju klāstu, iepērkot aparatūru, programmatūru un informācijas tehnoloģiju pakalpojumus, padarīs iespējamu sadarbspēju starp iekārtām, pakalpojumiem un lietojumprogrammām, palīdzēs pārvaldes iestādēm nenonākt strupceļā, kad publiskā iepirkuma rīkotājs pēc iepirkuma līguma termiņa notecēšanas nevar nomainīt pakalpojuma sniedzēju tāpēc, ka izmanto tam piederošus IKT risinājumus, un veicinās konkurenci sadarbspējīgu IKT risinājumu piegādē.
            
         
               (5)
            
            
               Lai uz IKT tehniskajām specifikācijām drīkstētu atsaukties publiskajā iepirkumā, tām ir jāatbilst Regulas (ES) Nr. 1025/2012 II pielikumā izklāstītajām prasībām. Atbilstība šīm prasībām garantē publiskajām iestādēm, ka IKT tehniskās specifikācijas ir noteiktas saskaņā ar atklātuma, taisnīguma, objektivitātes un nediskriminēšanas principiem, ko standartizācijas jomā atzīst Pasaules Tirdzniecības organizācija.
            
         
               (6)
            
            
               Lēmums par IKT specifikācijas noteikšanu jāpieņem pēc apspriešanās ar Eiropas daudzpusējo ieinteresēto personu forumu IKT standartizācijas jautājumos, kas izveidots ar Komisijas Lēmumu 2011/C-349/04 (6), un citādām konsultācijām ar nozares ekspertiem.
            
         
               (7)
            
            
               Eiropas daudzpusējais ieinteresēto personu forums IKT standartizācijas jautājumos 2015. gada 26. februārī novērtēja paplašināmās komerciālo pārskatu valodas 2.1. versijas (XBRL 2.1) atbilstību Regulas (ES) Nr. 1025/2012 II pielikumā izklāstītajām prasībām un ieteica to atzīt par izmantojamu atsaucēm publiskajā iepirkumā. Tad XBRL 2.1 novērtējums tika iesniegts apspriešanai nozares ekspertiem, kas apstiprināja ieteikumu XBRL 2.1 atzīt par izmantojamu.
            
         
               (8)
            
            
               
                  XBRL 2.1 ir tehniskā specifikācija digitālajiem komerciālajiem pārskatiem, un to pārvalda pasaules bezpeļņas konsorcijs XBRL International. Konsorcijā ietilpst aptuveni 600 publiskā un privātā sektora dalīborganizācijas no visas pasaules. Konsorcija mērķis ir vispārības interesēs uzlabot pārskatu sniegšanu.
            
         
               (9)
            
            
               
                  XBRL 2.1 var izmantot dažnedažādiem komerciāliem un finansiāliem datiem. Ar to tiek vienveidota komerciālās un finansiālās darbības pārskatu sagatavošana iekšējai un ārējai lēmumu pieņemšanai. Izmantojot XBRL 2.1, uzņēmumi un citi finansiālo datu un komerciālo pārskatu veidotāji var automatizēt datu vākšanu.
            
         
               (10)
            
            
               Tādēļ XBRL 2.1 būtu jānosaka par IKT tehnisko specifikāciju, uz kuru drīkst atsaukties publiskajā iepirkumā,
            
         IR PIEŅĒMUSI ŠO LĒMUMU.
   1. pants
   Publiskajā iepirkumā drīkst atsaukties uz paplašināmās komerciālo pārskatu valodas 2.1. versiju (XBRL 2.1).
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2016. gada 28. janvārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 316, 14.11.2012., 12. lpp.
   
   
      (2)  COM(2010) 2020 galīgā redakcija, 2010. gada 3. marts.
   
      (3)  COM(2014) 902 galīgā redakcija, 2014. gada 28. novembris.
   
      (4)  COM(2015) 192 final, 2015. gada 6. maijs.
   
      (5)  COM(2011) 311 galīgā redakcija, 2011. gada 1. jūnijs.
   
      (6)  Komisijas 2011. gada 28. novembra Lēmums 2011/C-349/04, ar ko izveido Eiropas daudzpusēju ieinteresēto personu forumu par IKT standartizāciju (OV C 349, 30.11.2011., 4. lpp.).